Moutier
Moutier (Franc-comtois [moˈtiːə], alem. Münschter, dt. verautet Münster) isch en Ywohnergmeind im Verwautigschreis Bärner Jura vom Schwyzer Kanton Bärn.

Geografi 
Moutier ligt im Birstau im Schwizer Jura. Vor Gmeindsflächi sy 31 % langwirtschaftlecher Flächi, 55,8 % Waud, 12,1 % Sidligsflächi u 1,1 % süschtigi Flächi. D Nachburgmeinde sy Perrefitte, Champoz, Court, Eschert, Belprahon u Roches im Kanton Bärn u Châtillon u Soulce im Kanton Jura.

Gschicht 
Moutier isch zum erschte Mal gnennt worde im Jahr 1154 aus datum Monasterii, 1181 apud Monasterium. Der Ort het sich im Mittelalter um d Benediktinerabtei Münschter-Granfälde entwicklet und het im 15. Jahrhundert mit ere Reie Stedt Burgrächtabkomme gschlosse – drunder au mit dr Stadt Bärn. Dür d Bschlüss vom Wiener Kongräss isch es 1815 a Kanton Bärn choo.

Bis zum 31. Dezämber 2009 het d Gmeind zum Bezirk Moutier ghört u isch dört Houptort gsy, sider ghört Moutier zum nöi gründete Verwautigschreis Bärner Jura.

1974 het sech Moutier bir Jura-Abstimmig knapp für Bärn entschide. 1982 aber het s Volch e projurassische Stadtpresidänt gwäält, u bin ere wytere Abstimmig 2014 hets sech knapp für der Aaschluss a Kanton Jura uusgsproche.

Am 18. Juni 2017 het s Wahlvolch vo Moutier in ere Abstimmig mit 2067 Stimme (51,7 %) zu 1930 Stimme (48,3 %) dr Wächsel vom Kanton Bärn zum Kanton Jura bschlosse. Die Abstimmig isch aber wäge Uregelmässigkeite am 5. Novämber 2018 vom Regierigsstatthauteramt vom Bärner Jura für ugüutig erchlärt worde. 

Am 28. Merz 2021 het s e zwoti Abstimmig gää, dadebi het s Wahlvolch mit 2114 (54,9 %) zue 1740 Stimme für dr Wächsel gstimmt. D Gmeind soll aafangs 2026 zum Kanton Jura wächsle.

Ywohner 
Quäuue: Bundesamt für Statistik 2005

Dr Uusländeraateil isch 2010 bi 23,4 % gläge.

Religion 
33,7 % vo de Ywohner si evangelisch-reformiert, 47,8 % si römisch-katholisch (Stand 2000).

Politik 
Bi de Nationauraatswahle 2011 het s das Ergebnis ggää: BDP 2,8 %, CVP 17,7 %, EVP 2,9 %, FDP 6,0 %. GLP 1,3 %, GP 5,4 %, SP 23,7 %, SVP 22,7 %, Suschtigi 17,5 %.

Gmeindspresidänt vo Moutier isch dr Marcel Winistörfer (Stand 2018).

Wirtschaft 
D Arbetslosigkeit isch im Jahr 2011 bi 2,7 % gläge.

Sprach u Dialäkt 
Bir Vouchszeuuig 2000 hei vo de 7701 Ywohner 86,5 % Wäutsch aus Houptsprach aaggää, 3,9 % Dütsch u 3,6 % Italiänisch.

Dr alt Patois (Franc-comtois) vo Moutier isch wahrschynlech ir erschte Heufti vom 20. Jahrhundert uusgstorbe.

Biuder

Weblink 

 www.moutier.ch

Fuessnote 

Ort (Kanton Bärn)